ปปง.ซักซ้อมแบงก์รับมือกม.ฟอกเงิน
ปปง.ติวเข้มสถาบันการเงิน ก่อนประกาศใช้กฎหมายฟอกเงินฉบับใหม่มั่นใจไทยหลุดแบล็กลิสต์
25 ม.ค. 2556

ปปง.ติวเข้มสถาบันการเงิน ก่อนประกาศใช้กฎหมายฟอกเงินฉบับใหม่มั่นใจไทยหลุดแบล็กลิสต์
พ.ต.อ.สีหนาถ ประยูรรัตน์ เลขาธิการสำนักงานคณะกรรมการป้องกันและปราบปรามการฟอกเงิน (ปปง.) เปิดเผยว่า วันที่ 31 ม.ค.นี้ ปปง. จะเชิญสถาบันการเงินทั้งหมดมารับฟังรายละเอียดร่างกฎหมาย พ.ร.บ.ป้องกันและปราบปรามการฟอกเงิน (ฉบับที่...) และ พ.ร.บ.ป้องกันและปราบปรามการสนับสนุนทางการเงินแก่การก่อการร้าย ซึ่งรอประกาศในราชกิจจานุเบกษา
หลังจากนั้นในวันที่ 18 ก.พ. คณะทำงานเฉพาะกิจเพื่อดำเนินมาตรการทางการเงินเกี่ยวกับการฟอกเงิน (FATF) จะไปประชุมที่กรุงปารีส ซึ่ง ปปง.จะได้นำความคืบหน้าการบังคับใช้กฎหมาย 2 ฉบับ และร่างกฎกระทรวงเกี่ยวกับวิธีการตรวจสอบเพื่อทราบข้อเท็จจริงเกี่ยวกับลูกค้า ร่างกฎกระทรวงเกี่ยวกับวิธีการเสนอรายชื่อผู้ที่มีการกระทำอันเป็นการก่อการร้ายฯ และร่างกฎกระทรวงเกี่ยวกับวิธีการพิจารณารายชื่อเป็นบุคคลถูกกำหนดของ ปปง.ไปรายงานต่อที่ประชุมเพื่อพิจารณาดำเนินการปลดประเทศไทยออกจากบัญชีรายชื่อประเทศกลุ่มเสี่ยงสูงต่อการฟอกเงิน
โดยความผิด12มูลฐานที่เพิ่มขึ้นได้แก่ 1.ความผิดเกี่ยวกับการเป็นสมาชิกอั้งยี่ 2. ความผิดเกี่ยวกับการรับซื้อหรือรับจำนำของโจร 3.ความผิดเกี่ยวกับการปลอมหรือการแปลงเงินตรา ดวงตรา แสตมป์และตั๋ว 
สำหรับ 4. ความผิดเกี่ยวกับการละเมิดทรัพย์สินทางปัญญาของสินค้า 5. ความผิดเกี่ยวกับการปลอมเอกสารสิทธิ บัตรอิเล็กทรอนิกส์ หรือหนังสือเดินทาง 6. ความผิดเกี่ยวกับทรัพยากรธรรมชาติหรือสิ่งแวดล้อม โดยการใช้ ยึดถือ หรือครอบครองทรัพยากรธรรมชาติ7. ความผิดเกี่ยวกับการประทุษร้ายต่อชีวิตหรือร่างกายจนเป็นเหตุให้เกิดอันตรายสาหัส เพื่อให้ได้ประโยชน์ซึ่งทรัพย์สิน 8. ความผิดเกี่ยวกับการหน่วงเหนี่ยวหรือกักขังผู้อื่นเพื่อเรียกหรือรับผลประโยชน์หรือเพื่อต่อรองให้ได้รับผลประโยชน์อย่างใดอย่างหนึ่ง 9. ความผิดเกี่ยวกับการลักทรัพย์ กรรโชก รีดเอาทรัพย์ ชิงทรัพย์ ปล้นทรัพย์ ฉ้อโกงหรือยักยอก 10.ความผิดเกี่ยวกับการกระทำอันเป็นโจรสลัด 11.ความผิดเกี่ยวกับการกระทำอันไม่เป็นธรรมเกี่ยวกับการซื้อขายหลักทรัพย์ตามกฎหมายว่าด้วยหลักทรัพย์และตลาดหลักทรัพย์และ12. ความผิดเกี่ยวกับอาวุธหรือเครื่องมืออุปกรณ์ของอาวุธที่ใช้หรืออาจนำไปใช้ในการรบหรือการสงคราม